El Govern ha aprovat avui l'estratègia d'intel·ligència artificial (IA) de Catalunya 'Catalonia.AI', dotada amb 10M€ per part del Departament de Polítiques Digitals i Administració Pública.
En el marc de l'estratègia, neix el CIDAI, un centre d'innovació en IA al servei d'empreses i institucions per promoure l'adopció de la IA a Catalunya.
Catalunya disposa des d'avui d'un pla estratègic de país centrat en la intel·ligència artificial pioner a tot l'Estat i alineat amb els eixos estratègics de la Comissió europea en aquest àmbit.
Es tracta de Catalonia.AI, l'Estratègia d'Intel·ligència Artificial de Catalunya, impulsada pel Departament de Polítiques Digitals i Administració Pública i el Departament d'Empresa i Coneixement que ha estat aprovada aquest matí pel Consell Executiu.
Catalonia.AI és una estratègia de país transversal, multisectorial i centrada en les persones que vol aprofitar tot el potencial de la intel·ligència artificial (IA) en benefici de la societat i fer de Catalunya un pol tecnològic mundial en tecnologia d'intel·ligència artificial.
L'Estratègia prioritzarà sectors com la salut, l'educació, la mobilitat, la sostenibilitat, l'economia productiva, l'agroalimentació i els serveis públics, i es desplegarà amb un pla d'actuació al voltant de sis eixos: ecosistema; recerca i innovació; talent, infraestructura i dades; adopció de la IA i ètica i societat.
L'estratègia Catalonia.AI es posa en marxa amb una dotació específica de 10M€ de pressupost a tres anys per part del Departament de Polítiques Digitals i Administració Pública, que es destinaran, entre d'altres, a la creació del clúster Catalonia.AI Alliance, de la Xarxa de Recerca i Innovació en IA i de l'Observatori Ètic de la Intel·ligència Artificial.
També en el marc de Catalonia.AI i com a iniciativa destacada, neix el CIDAI (Center for Innovation in Data tech and Artificial Intelligence), com a peça fonamental de l'estratègia per promoure l'adopció de la IA a Catalunya.
El CIDAI és una aliança publicoprivada constituïda com un centre d'innovació en xarxa referent al servei d'empreses i institucions que comptarà amb un pressupost de 3M€, dels quals 1,2 M€ (un 40% del total del projecte) els aportarà la Generalitat.
El CIDAI es posa en marxa promogut per:
Com a iniciativa de país, el CIDAI neix amb la voluntat d'incorporar altres socis i col·laboradors.
La importància d'una estratègia de país en IA
Però aquest increment no serà uniforme: aquells països que apostin pel desenvolupament tecnològic seran els que capturaran més creixement econòmic i en conseqüència, ocupació de qualitat i benestar pels seus ciutadans.
Es per això que molts estats d'arreu del món estan apostant per aquesta tecnologia i disposen d'una estratègia en l'àmbit de la intel·ligència artificial, i que la Comissió Europea també va adoptar la seva estratègia en aquest àmbit l'abril de 2018 amb un pla coordinat amb els Estats membres per fomentar el desenvolupament i l'ús de la IA a Europa prioritzant quatre àrees: incrementar la inversió, fer més dades disponibles, fomentar el talent i garantir la confiança en la IA.
En aquest context, i dins la estratègia digital per fer de Catalunya una avançada nació digital de referència mundial, el Govern ha desenvolupat estratègies de país específiques en tecnologies disruptives com la 5G i la Blockchain, i ara la d'intel·ligència artificial, per aprofitar el potencial d'aquestes tecnologies com una gran oportunitat de país en benefici de la societat.
Catalunya disposa de les capacitats i potencialitats que la situen en una posició privilegiada per liderar el desenvolupament i adopció de la IA al sud d'Europa i esdevenir un pol tecnològic mundial en aquest àmbit.
Compta amb una comunitat científica i acadèmica en el camp de la IA de prestigi internacional, amb universitats i centres de recerca i tecnològics entre els més punters d'Europa; disposa d'infraestructures científiques de primer ordre, amb el Barcelona Supercomputing Center (BSC) al capdavant; i un potent Sector TIC, amb 180 empreses especialitzades en intel·ligència artificial que facturen 1.350 M€ i ocupen 8.500 treballadors.